b"\n_START_ARTICLE_\nLarry Parks\n_START_SECTION_\nBiografia\n_START_PARAGRAPH_\nEl seu nom de naixement sembla que era Samuel Klusman (o Klausman) Lawrence Parks, i va n\xc3\xa9ixer a Olathe, Kansas. Es va criar a Joliet, Illinois, graduant-se en la Joliet Township High School el 1932. Va estudiar a la Universitat d'Illinois a  Urbana-Champaign, i durant uns anys va actuar en companyies teatrals de repertori, fins que va firmar un contracte cinematogr\xc3\xa0fic amb la Columbia Pictures el 1941. Com era usual entre els actors contractats per la Columbia, va interpretar papers secundaris en films de pressupost alt, i papers de m\xc3\xa9s entitat en pel\xc2\xb7l\xc3\xadcules de la s\xc3\xa8rie B. Quan la Columbia estava preparant una pel\xc2\xb7l\xc3\xadcula sobre la vida de Al Jolson, es van considerar moltes estrelles per al paper principal, incloent a James Cagney i Danny Thomas, per\xc3\xb2 Larry Parks va ser el primer actor a ser entrevistat. Parks va impressionar favorablement als productors i va obtenir el paper. Als 31 anys d'edat, la seva actuaci\xc3\xb3 en The Jolson Story (1946) li va valer una nominaci\xc3\xb3 a l'Oscar al millor actor._NEWLINE_Convertit Parks en una estrella, Columbia el va mantenir ocupat en diverses produccions, fins que va apar\xc3\xa8ixer una seq\xc3\xbcela, Jolson Sings Again (1949), que va ser un altre \xc3\xa8xit de taquilla. La seva coprotagonista Barbara Hale, va treballar de nou amb ell en la com\xc3\xa8dia Emergency Wedding._NEWLINE_El 1951 Larry Parks va ser citat per presentar-se davant del Comit\xc3\xa8 d'Activitats Antiamericanes. Amb l'amena\xc3\xa7a d'entrar en la llista negra de la ind\xc3\xbastria cinematogr\xc3\xa0fica, va sol\xc2\xb7licitar no ser for\xc3\xa7at a testificar. Finalment ho va fer entre ll\xc3\xa0grimes, sense poder evitar ser incl\xc3\xb2s en la llista. Larry Parks finalment va donar els noms dels seus antics col\xc2\xb7legues i es va sotmetre al Comit\xc3\xa8 d'Activitats Antinord-Americanes. Despr\xc3\xa9s de tot aix\xc3\xb2, lan Columbia Pictures el va abandonar, i una com\xc3\xa8dia rom\xc3\xa0ntica que havia rodat per a Metro-Goldwyn-Mayer va quedar posposada tres anys. Parks va fer uns quants films m\xc3\xa9s, guanyant-se la vida amb prou feines treballant al teatre i fent ocasionals programes de televisi\xc3\xb3. El seu \xc3\xbaltim treball, en un paper d'import\xc3\xa0ncia, va arribar amb el film de John Huston Freud. (1962)._NEWLINE_Larry Parks va morir el 1975 a Studio City (Los Angeles),  Calif\xc3\xb2rnia, a causa d'un infart agut de miocardi. Va estar casat amb l'actriu Betty Garrett des de 1944. Van tenir dos fills, l'actor Andrew Parks i el compositor Garrett Parks. A m\xc3\xa9s, Parks va ser padr\xc3\xad de l'actor Jeff Bridges."